·ортосулфамурон (2019 г.);

·пикоксистробин (2019 г.);

·триасулфурон (2019 г.).

4.Изпълнение на Регламента за предварително обоснованото съгласие

4.1.Дейностите за повишаване на осведомеността и подкрепата от страна на ОНО и Агенцията за износителите са подобрили съответствието

Двадесет и седем държави членки изпълниха дейности за повишаване на осведомеността и информационни дейности, насочени към износителите и вносителите. Най-често срещаната дейност е била предоставянето на информация в интернет (конкретна уебстраница или препратки към уебстраниците на Агенцията относно PIC). Единадесет държави членки също така предоставят информационни услуги чрез съществуващо информационно бюро (например за REACH, CLP, РБ), а шест са създали национално информационно бюро за PIC; десет държави членки са посочили, че имат специален електронен адрес във връзка с изискванията за информация. Почти всички държави членки посочиха, че тези дейности са подобрили спазването на Регламента за предварително обоснованото съгласие от страна на износителите и вносителите. Някои ОНО отбелязаха увеличение на броя на уведомленията за износ и подобряване на качеството им, увеличение на броя на дружествата, регистрирани в ePIC или използващи този софтуер, както и подобрено спазване на предвидените в член 10 задължения за докладване.

От Агенцията се изисква да предоставя съдействие, както и научно-технически насоки и инструменти, на износителите и вносителите (член 6, параграф 1). Агенцията е предоставяла информация и подкрепа на износителите и вносителите чрез своя уебсайт, ежеседмични електронни новини, бюлетина на ECHA, социалните медии, вътрешните съобщения в e-PIC и службата за справки на ECHA. Агенцията публикува четири насоки (документи от поредицата „Накратко“), за да помогне на дружествата по отношение на искания за специален референтен идентификационен номер (RIN), отказ от права, отчитане и попълване на раздел 6 от уведомленията за износ (забранени и разрешени употреби). Агенцията също така извърши подготвителни действия във връзка с уведомленията за износ след оттеглянето на Обединеното кралство от ЕС чрез публикуването на насоки, озаглавени „How to notify PIC exports to the UK after the UK’s withdrawal from the EU“ (Как се подава уведомление за износ по PIC за Обединеното кралство след оттеглянето на Обединеното кралство от ЕС?) , и чрез установяване на процедура за ръчно подаване на уведомление (до момента, в който това ще може да се прави в ePIC).

4.2.Броят на уведомленията за износ, обработвани от ОНО и ECHA, непрекъснато се увеличава от 2014 г. насам, като обработката им е неравномерно разпределена между държавите членки.

Уведомлението за износ е инструментът, чрез който държавите си обменят информация относно забранени или строго ограничени химикали. Всички износители, намиращи се в ЕС, трябва да подават уведомление за износ до своя ОНО, ако възнамеряват да осъществят износ на химикали, включени в част 1 от приложение I към Регламента за предварително обоснованото съгласие. След като ОНО провери и приеме уведомлението, то се препраща към Агенцията, която също проверява неговото съответствие и го изпраща към ОНО на държавата вносител. Ако не бъде получено потвърждение за получаване, Агенцията отново изпраща уведомлението. Цялата процедура се изпълнява чрез ePIC, като износителите трябва да използват шаблона за уведомление, който системата предоставя. За определени видове износ, които са освободени от Регламента за предварително обоснованото съгласие или от изискването за уведомление за износ, от износителите се изисква да поискат специален RIN от своя ОНО и да го използват в митническата декларация за улесняване на митническото оформяне.

Броят на уведомленията за износ и на исканията за специални РИН непрекъснато се увеличава от 2014 г. насам (фигура 1). Агенцията съобщава, че броят на уведомленията за износ се е увеличил от 8455 през 2017 г. на 10 009 през 2019 г.. Според Агенцията това увеличение отразява повишеното съответствие и добавянето на нови вещества в приложение I.